钦定古今图书集成/明伦汇编/人事典/第057卷 > 孔丛子 > 《达旨》崔骃
## 钦定古今图书集成/明伦汇编/人事典/第057卷 > 孔丛子 > 《达旨》崔骃

或说己曰：“《易》称备物致用，可观而有所合。故能扶阳
以出，顺阴而入。春发其华，秋收其实，有始有极，爰登
其质。今子韫椟六经，服膺道术，历世而游，高谈有日。
俯钩深于重渊，仰探远乎九干，穷至赜于幽微，测潜
隐之无源。然下不步卿相之庭，上不登王公之门，进
不党以赞己，退不黩于庸人，独师友道德，合符曩真，
抱景特立，与士不群。盖高树靡阴，独木不林，随时之
宜，道贵从凡。”于时太上运天德以君世，宪王僚而布
官，临雍泮以恢儒，疏轩冕以崇贤，率惇德以厉忠孝，
扬茂化以砥仁义，选利器于良材，求镆铘于明智。不
以此时，攀台阶，窥紫闼，据高轩，望朱阙。夫欲千里而
咫尺未发，蒙窃惑焉。故英人乘斯时“也，犹逸禽之赴
深林，虻蚋之趣大沛，胡为嘿嘿而久沉滞也？”答曰：“有
是言乎？子苟欲勉我以世路，不知其跌而失吾之度
也。古者阴阳始分，天地初制，皇纲无绪，帝纪乃设，传
序历数，三代兴灭。昔《大庭》尚矣，赫胥罔识，淳朴散离，
人物错乖，高辛攸降，厥趣各违。道无常稽，与时张弛，
失仁为非，得义为是。”君子通变，各审所履。故士或掩
目而渊潜，或盥耳而山栖；或草耕而仅饱，或木茹而
长饥；或重聘而不来，或屡黜而不去；或冒诟以干进，
或望色而斯举；或以役夫发梦于王公，或以《渔父》见
兆于元龟。若夫纷繷塞路，凶虐播流，人有昏垫之厄，
主有畴咨之忧。条垂藟蔓，上下相求。于是乎贤人授
手，援世之灾，跋涉赴俗，急斯时也。昔尧含戚而《皋陶》
谟，高祖叹而子房虑，祸不散而曹绛奋，结不解而陈
平权。及其策合道从，克乱弭冲，乃将镂元圭，册显功，
铭昆吾之冶，勒景襄之钟。与其有事，则褰裳濡足，冠
挂不顾。人溺不拯，则非仁也；当其无事，则躐缨整襟，
规矩其步，德让不修，则非忠也。是以险则救俗，平则
守礼，举以公心，不私其体。今圣上之育斯人也，朴以
皇质，雕以唐文，六合怡怡，比屋为仁。壹天下之众异，
齐品类之万殊，参差同量，坏冶一陶，群生得理，庶绩
其凝。家家有以乐和，人人有以自优。威械藏而俎豆
布，六典陈而九刑厝。济兹兆庶，出于平易之路。虽有
力牧之略，尚父之厉，伊皋不论，奚事范、蔡。夫广厦成
而茂木畅，远求存而良马絷，阴事终而水宿藏，场功
毕而大火入。方斯之际，处士山积，学者川流，衣裳被
宇，冠盖云浮。譬犹衡阳之林，岱阴之麓，伐寻抱不为
之稀，艺拱把不为之数，悠悠罔极，亦各有得，彼采其
华，我收其实，舍之则藏，己所学也。故进动以道，则不
辞执珪而“秉柱国；复静以理，则甘糟糠而安藜藿。”夫
君子非不欲仕也，耻夸毗以求举；非不欲室也，恶登
墙而搂处。叫呼衒鬻，悬旌自表，非随和之宝也；暴智
燿世，因以干禄，非仲尼之道也；游不伦党，苟以徇己，
汗血竞时，利合而友子，笑我之沉滞，吾亦病子屑屑
而不已也。先人有则而我弗亏，行有枉径而我“非随。”
臧否在予，唯世所议。固将因天质之自然，诵上哲之
高训，咏太平之清风，行天下之至顺，惧吾躬之秽德，
勤百亩之不耘，絷余马以安行，俟性命之所存。昔孔
子起威于夹谷，晏婴发勇于崔杼，曹刿举节于柯盟，
卞严克捷于彊御，范蠡错埶于会稽，伍贠树功于柏
举，鲁连辩言以退燕，包胥单辞而存楚；唐且华颠以
悟秦，甘罗童牙而报赵，原衰见廉于壶飧，宣孟收德
于束脯，吴札结信于丘木，展季效贞于门女，颜回明
仁于度毂，程婴显义于赵武。仆诚不能编德于数者，
窃慕古人之所序。